Εθνικός Διαγωνισμός Εικονικής Δίκης (ΕΔΕΔ)

Ο Εθνικός Διαγωνισμός Εικονικής Δίκης (ΕΔΕΔ) είναι ετήσιος διαγωνισμός που διοργανώνεται με πρωτοβουλία της Ευρωπαϊκής Ένωσης Νέων Νομικών Ελλάδος (ELSA Greece) από το 2015, και προσομοιώνει το ελληνικό σύστημα απονομής δικαιοσύνης.

Ιστορία 
Ο διαγωνισμός συνιστά τη μοναδική προσομοίωση του ελληνικού συστήματος απονομής της δικαιοσύνης και πραγματοποιείται κάθε χρόνο με τη συμμετοχή φοιτητών και από τις τρεις Νομικές Σχολές της χώρας, ακαδημαϊκών καθηγητών και δικαστικών λειτουργών. Διοργανώνεται από το παράρτημα της διεθνούς ένωσης της ELSA στην Ελλάδα.

Ο διαγωνισμός, σε αντιστοιχία με τους Διεθνείς Διαγωνισμούς Εικονικής Δίκης, περιλαμβάνει αφενός γραπτή διαδικασία, με την υποβολή από πλευράς των συμμετεχόντων δικογράφων (ανάλογα με την δικαιοδοσία, στην οποία υπάγεται η κρινόμενη υπόθεση) και αφετέρου προφορική διαδικασία ενώπιον εικονικού δικαστηρίου, που απαρτίζεται κάθε φορά από νομικούς επιστήμονες και πραγματικούς δικαστές.

Ο Διαγωνισμός ιδρύθηκε το 2015, από μία ομάδα φοιτητών, την οποία απάρτιζαν η Αντωνία Μαρκοβίτη, ο Στέργιος Αϊδινλής και ο Ιωάννης Πετράς.

Ο διαγωνισμός, ξεκινώντας το 2015 από την Θεσσαλονίκη, πέτυχε, μέσα στα έξι αυτά χρόνια που πραγματοποιείται, να τεθεί υπό την αιγίδα και υποστήριξη φορέων, όπως το Υπουργείο Δικαιοσύνης, Διαφάνειας και Ανθρωπίνων Δικαιωμάτων, ο Συνήγορος του Πολίτη, το Γραφείου του Ευρωπαϊκού Κοινοβουλίου στην Ελλάδα, η Εθνική Επιτροπή για τα Δικαιώματα του Ανθρώπου –  ΕΕΔΑ, οι Νομικές Σχολές και των τριών Πανεπιστημιακών Ιδρυμάτων της χώρας, οι Δικηγορικοί Σύλλογοι Αθήνας, Θεσσαλονίκης και Ροδόπης, το Κέντρο Ευρωπαϊκού και Συνταγματικού Δικαίου – Ίδρυμα Θεμιστοκλή και Δημήτρη Τσάτσου, το ίδρυμα Μαραγκοπούλου, οι Εκδόσεις Σάκκουλα ΑΕ, και Νομική Βιβλιοθήκη, μεταξύ άλλων.

Το 2020 ο διαγωνισμός τελείται για πρώτη φορά, υπό την Αιγίδα της Προέδρου της Ελληνικής Δημοκρατίας Αικατερίνης Σακελλαροπούλου.

Καθοριστική υπήρξε για το διαγωνισμό, η απόφαση, που ελήφθη από το Δ.Σ της ELSA Greece το 2017, για τη μεταφορά του τόπου διεξαγωγής στην Αθήνα. Η σημασία αυτής της απόφασης αναδείχθηκε την ίδια κιόλας χρονιά, καθώς ο Διαγωνισμός φιλοξενήθηκε για πρώτη φορά στις αίθουσες του Συμβουλίου της Επικρατείας και του Πρωτοδικείου Αθηνών. 

Το έτος 2019, κατόπιν πρωτοβουλιών που αναλήφθηκαν από τους τότε επικεφαλής του διαγωνισμού Στυλιανό Βούκουνα, Παναγιώτη Πρινιωτάκη και Αναστασία Καλαντζή, ο διαγωνισμός φιλοξενείται για πρώτη φορά στις αίθουσες του Εφετείου Αθηνών.

H φετινή διοργάνωση πρόκειται να διεξαχθεί στις 20 με 22 Μαϊου 2022 στις αίθουσες του Συμβουλίου της Επικρατείας και άλλων Δικαστηρίων. Επικεφαλής της διοργάνωσης είναι η Αντιπρόεδρος Εικονικών Δικών της ELSA Greece, Ελπινίκη Γαβουνέλη.

Ο Διαγωνισμός 
O Εθνικός Διαγωνισμός Εικονικής Δίκης της ELSA Greece προσομοιώνει τρεις Εικονικές Δίκες. Ειδικότερα, προσομοιώνεται μία Εικονική Δίκη ενώπιον Πολιτικού Δικαστηρίου, μία Εικονική Δίκη ενώπιον Διοικητικού Δικαστηρίου και μια Εικονική Δίκη ενώπιον Ποινικού Δικαστηρίου. Οι υποθέσεις που καλούνται να υποστηρίξουν οι συμμετέχοντες, ανά δικαιοδοσία, είναι ανεξάρτητες μεταξύ τους.

Στον Διαγωνισμό, συμμετέχουν συνολικά 6 ομάδες, ανά δικαιοδοσία, καθεμιά από τις οποίες θα αποτελείται από τρία (3) άτομα. Κάθε Πανεπιστήμιο εκπροσωπείται από δύο ομάδες, σε κάθε δικαιοδοσία. Ειδικότερα:

 στην Εικονική Δίκη ενώπιον Διοικητικού Δικαστηρίου η κάθε Νομική Σχολή εκπροσωπείται από 2 ομάδες των 3 ατόμων έκαστη, δηλαδή 2 ομάδες από το Εθνικό & Καποδιστριακό Πανεπιστήμιο Αθηνών, 2 από το Αριστοτέλειο Πανεπιστήμιο Θεσσαλονίκης και 2 από το Δημοκρίτειο Πανεπιστήμιο Θράκης,
 στην Εικονική Δίκη ενώπιον Πολιτικού Δικαστηρίου η κάθε Νομική Σχολή εκπροσωπείται και πάλι από 2 ομάδες των 3 ατόμων έκαστη, δηλαδή 2 ομάδες από το Εθνικό & Καποδιστριακό Πανεπιστήμιο Αθηνών, 2 από το Αριστοτέλειο Πανεπιστήμιο Θεσσαλονίκης και 2 από το Δημοκρίτειο Πανεπιστήμιο Θράκης,
 στην Εικονική Δίκη ενώπιον Ποινικού Δικαστηρίου η κάθε Νομική Σχολή εκπροσωπείται αντίστοιχα από 2 ομάδες των 3 ατόμων έκαστη, δηλαδή 2 ομάδες από το Εθνικό & Καποδιστριακό Πανεπιστήμιο Αθηνών, 2 από το Αριστοτέλειο Πανεπιστήμιο Θεσσαλονίκης και 2 από το Δημοκρίτειο Πανεπιστήμιο Θράκης

Συμβολή δικαστικής και ακαδημαϊκής κοινότητας 
Στήριξη προς το Διαγωνισμό παρέχουν εν ενεργεία ή δόκιμοι δικαστικοί λειτουργοί. Σπουδαστές της Εθνικής Σχολής Δικαστικών Λειτουργών διαδραματίζουν, κατά το προημιτελικό στάδιο της προφορικής διαδικασίας, ρόλο κριτών-δικαστών της εικονικής δίκης, ενώ τον ίδιο ρόλο λαμβάνουν και εν ενεργεία μέλη του δικαστικού σώματος, κατά το τελικό στάδιο του Διαγωνισμού, όπως οι κκ. Α. Σακελλαροπούλου (ως πρώην Πρόεδρος του ΣτΕ), Δ. Κράνης, Δ. Ράικος, Μ. Χατζηγεωργίου, Δ. Πυργάκης, Μ. Μπαμπιλή, μεταξύ άλλων.

Επιπροσθέτως, το ακαδημαϊκό κύρος του Διαγωνισμού διασφαλίζεται με τη συμμετοχή, σε κάθε στάδιο της διοργάνωσης (Ακαδημαϊκή Επιτροπή, Προπονητές, Κριτές), αναγνωρισμένων ακαδημαϊκών. Τα τελευταία χρόνια, συμμετείχαν στις εργασίες του Διαγωνισμού Καθηγητές από όλες τις Νομικές Σχολές της χώρας, όπως οι Γιώργος Γεραπετρίτης, Ελισάβετ Συμεωνίδου - Καστανίδου, Κ. Χριστακάκου-Φωτιάδη, Σ. Βλαχόπουλος, Ε. Πρεβεδούρου, Α. Παπαδαμάκης, Γ. Αθανασίου, Χ. Απαλαγάκη, Θ. Παπακυριάκου, Δ. Μπαμπινιώτης, Π. Αρβανιτάκης, Ι. Ανδρουλάκης, Σ. Κουτνατζής και Α. Τριανταφύλλου, μεταξύ πολλών άλλων.

Παράλληλα, συνδράμουν σε διάφορες πτυχές του Διαγωνισμού δικηγόροι, ασκούμενοι δικηγόροι, μεταπτυχιακοί και διδακτορικοί φοιτητές, προσφέροντας τεχνογνωσία και υλική στήριξη.

Παραπομπές 

Νομική εκπαίδευση
Νομική επιστήμη